יעקב ריזר

יעקב ריזר (רייזר) (6 בינואר 1893 – 14 בנובמבר 1974) היה מהנדס ישראלי יליד גליציה. שימש כמהנדס ראשי ומנהל המחלקה הטכנית בסוכנות היהודית. בשנים 1939–1941 שימש כראש המפקדה הארצית של ארגון "ההגנה".

ביוגרפיה
ריזר נולד בעיירה בעלז שבגליציה שתחת שלטון האימפריה האוסטרו-הונגרית. סיים לימודים תיכוניים בגימנסיה בלבוב. ב-1915 סיים את לימודיו לתואר מהנדס מוסמך בפוליטכניקום בווינה שבאוסטריה. בהמשך עבד כמהנדס בווינה ובלבוב, ובמקביל עסק בפעילות ציונית. ריזר השתתף עם אורי צבי גרינברג ופעילים נוספים בהוצאת ירחון ראשון בעברית בעירו לבוב.

בשנת 1924 עלה ריזר לארץ ישראל ועבד בסולל בונה. בינואר 1928 התמנה למהנדס הראשי ולמנהל המחלקה הטכנית של הסוכנות היהודית. במסגרת תפקידו היה שותף בתכנון יישובי חומה ומגדל ונמל תל אביב. ריזר שימש בתפקידו בסוכנות עד צאתו לגמלאות בשנת 1959.

ריזר היה נשיא אגודת המהנדסים והאדריכלים בארץ ישראל בין השנים 1935–1938.

בשנים 1939–1941 שימש ריזר בתפקיד ראש המפקדה הארצית (רמ"א) של ארגון ההגנה. כינויו בארגון היה "המהנדס".

ריזר נפטר ב-1974, ונקבר בהר המנוחות בירושלים.

לקריאה נוספת 
 יהודה סלוצקי, ספר תולדות ההגנה. הוצאת מערכות והוצאת עם עובד, 1954–1972.

קישורים חיצוניים 
 פרוטוקול של התייעצות בשאלת בניין הנקודות היישוביות מבחינת הביטחון – דיון בהשתתפותו של ריזר, מתוך: ניסויים במרחב – פרקים בגאוגרפיה יישובית של ארץ ישראל, פרקים 1–4

הערות שוליים

מהנדסים ישראלים
לוחמי ההגנה
עובדי הסוכנות היהודית
אנשי העלייה הרביעית
יהודים גליציאנים
יהודים הקבורים בהר המנוחות
ישראלים שנולדו ב-1893
ישראלים שנפטרו ב-1974